Μήνυμα Δημάρχου Ήλιδας Γιάννη Λυμπέρη για την Εθνική Επέτειο της 25ης Μαρτίου 1821

Πριν από 200 χρόνια η μεγάλη Ελληνική Επανάσταση έβαλε φωτιά σε ένα κατεστημένο αιώνων σκλαβιάς, τυραννίας και αντίδρασης κι έκανε πραγματικότητα το ακατόρθωτο.

Ήταν μια Επανάσταση που αφομοίωσε και συμπύκνωσε στο ξέσπασμά της τις λαμπρές ιδέες του διαφωτισμού, στην αυγή ενός καινούριου κόσμου.

Μια Επανάσταση με πολύχρονους αγώνες, ποτισμένους με αίμα και θυσίες αλλά συχνά και με το δηλητήριο του εμφυλίου.

Και στο δικό μας τόπο, πραγματική κοιτίδα και σκηνή της Επανάστασης, δόθηκαν σκληρές και άνισες μάχες: στα Σαβάλια, στο Μπεσερέ, στο Φραγκαπήδημα, στο Καλίτσα.

Ήταν μάχες σαν αυτές που έφεραν καρπούς. Έφεραν την Ελλάδα στο κέντρο της συνείδησης της ανθρωπότητας, έφεραν την Ελευθερία και τη γέννηση ενός ανεξάρτητου και κυρίαρχου κράτους.

Αντιμέτωποι και πάλι με νέες δύσκολες προκλήσεις,τιμάμε σήμερα τη μεγάλη εθνική μας επέτειο, σ’ ένα διαφορετικό, σύγχρονο κόσμο.

Αντλούμε δύναμη από τους ήρωες και τις νίκες του ΄21, για να δώσουμε με πείσμα, αποφασιστικότητα και ομοψυχία τους δικούς μας αγώνες, για τη δικαιοσύνη, τη δημοκρατία, τη ζωή.

Γιάννης Λυμπέρης

Δήμαρχος Ήλιδας